गोदान दिल्ली , 12 अक्ट'बर : भारतनि फुटबल हान्जानि बारग' केप्टेन गौरामांगि सिंआ बुङोदि , थांनाय माखासे बोसोरनिफ्रायनो भारतनि फुटबल हान्जानि गेलेनाया आवगायगासिनो दं । बे आवगायनायाव गेलेगिरिफोरनि मेलेमआरि गोसोआरि आरो देहायारि बिथिंखौ गोख्रों लाखिनाया जोबोद गोनांथार जादों । 34 बोसोर बैसोनि गौरामांगिआ हादतनि फुटबल गेलेनायनिफ्राय आजिरा लानानै दासान्दि आइ लिगआव एफ सि बेंगालुरु इउनाइटेडनि लोगो कच महरै बिबान सामलायदों । जेराव कभिड - 19 नि उनाव गिबि फुटबल टुर्नामेन्ट आइ लीग क्वालिफायार मेचखौ गेलेनो थांगासिनो दं । वर्ल्ड मेन्टेल हेल्ट साननि हाबाफारियाव बाहागो लानानै ए आइ एफ एफ डट कमनिफ्राय बारग' केप्टेन गौरामांगिआ बुङोदि , साफ्रोमबो गेलेगिरि आरो कचफोरा गोसोयारि दिदोम एबा गोख्रों लाखिनाय आयदानि सायाव बाथ्रा सावरायदों । जेराव बे जेंनाजों जुजिनानै भारतनि फुटबल गेलेगिरिफोरनि गेलेनाया गोबां सोलायबोनो हादों होन्नानै बुङो । गौरामांगिआ बुंबावदोंदि , बेयो जोबोद मोजां बाथ्रादि , गेलेगिरि आरो कचआ बे समाव गेलेगिरिफोरनि गोसोयारि जेंनानि सायाव नोजोर लाखिनानै बे जेंनाजों मोगा - मोगि जुजिनो थियारि जादों । भारतनि गेलेगिरिफोरा गुबुन हादतनि गेलेगिरिफोरजों गेलेफानायाव खाबु गोनां आरो हादतनि साफ्रोमबो गेलेगिरिफोरा गाव - गावनि फुटबल केरियार दानायाव मदत मोन्नायनि फारसे फोरमान दिन्थिनो हागोन होन्ना मिजिंथिबावो । बारग' गेलेगिरिया बुंबावोदि , बेनि सिगां सुबुंफोरा बेबायदि जेंनानि सायाव जेबो नोजोर लाखियाखैमोन । नाथाय सुबुंफोरा दासान्दि मिथिनो हादोंदि , जुदि जेंनाखौ दबथायनोब्ला बेयाव जेबो लाजिनायनि बाथ्रा फैनाङा होन्नानै बुंनायजों लोगोसे बेबायदि सान्नाया गेदेर बाथ्रा होन्नानै बारग' गेलेगिरिया बुंथियो । 
मेलेमआरि जेंनाखौ बोस्रांनो हानाया भारतनि फुटबलनि थाखाय गेदेर बाथ्राः गौरामांगि